Document ID: 31987R3436

*****
ΚΑΝΟΝΙΣΜΟΣ (ΕΟΚ) αριθ. 3436/87 ΤΗΣ ΕΠΙΤΡΟΠΗΣ
της 17ης Νοεμβρίου 1987
που τροποποιεί τον κανονισμό (ΕΟΚ) αριθ. 2529/87 για τη θέσπιση ειδικών λεπτομερειών εφαρμογής της εισφοράς συνυπευθυνότητας στον τομέα των σιτηρών για την περίοδο 1987/88
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 2727/75 του Συμβουλίου της 29ης Οκτωβρίου 1975 περί κοινής οργανώσεως της αγοράς στον τομέα των σιτηρών (1), όπως τροποποιήθηκε τελευταία από τον κανονισμό (ΕΟΚ) αριθ. 1900/87 (2), και ιδίως το άρθρο 4 παράγραφος 5 και 7,
Εκτιμώντας:
ότι ο κανονισμός (ΕΟΚ) αριθ. 2529/87 της Επιτροπής (3) επιτρέπει στη Γαλλία και στην Ιταλία να εισπράττουν, από την 1η Σεπτεμβρίου 1987, την εισφορά συνυπευθυνότητας όταν τα σιτηρά τίθενται στην αγορά· ότι μία από τις συνέπειες αυτού του νέου καθεστώτος είναι η συνολική υπαγωγή των σπόρων για σπορά των σιτηρών στην εισφορά συνυπευθυνότητας, ενώ το προβλεπόμενο στάδιο εισπράξεως σύμφωνα με το προηγούμενο καθεστώς περιλάμβανε πράγματι μερική απαλλαγή αυτών·
ότι η παραγωγή των σπόρων προς σπορά των σιτηρών πραγματοποιείται στα πλαίσια συμβάσεων που συνάπτονται πριν από τις σπορές και, κατά συνέπεια, για την περίοδο 1987/88, πριν από την 1η Σεπτεμβρίου, οπότε αρχίζει να εφαρμόζεται το νέο καθεστώς· ότι, για να μη διαταραχθεί η εκτέλεση των εν λόγω συμβάσεων, πρέπει να τροποποιηθεί ο κανονισμός (ΕΟΚ) αριθ. 2529/87 προκειμένου να διατηρηθεί, για τους σπόρους προς σπορά των σιτηρών, το καθεστώς της συνυπευθυνότητας που εφαρμόζεται πριν από την 1η Σεπτεμβρίου·
ότι, εξάλλου, το άρθρο 4 παράγραφος 1 του κανονισμού (ΕΟΚ) αριθ. 2529/87 καθορίζει την προθεσμία πληρωμής της εισφοράς συνυπευθυνότητας· ότι η προθεσμία αυτή υπολογίζεται όταν τα σχετικά προϊόντα τίθενται στην αγορά· ότι, προκειμένου να ληφθούν υπόψη οι δυσκολίες που συνδέονται με τον καθορισμό της ημερομηνίας θέσεως στην αγορά σε ορισμένες περιπτώσεις, και κυρίως στην περίπτωση κατά την οποία δεν υπάρχουν γραπτές συμβάσεις πωλήσεως, πρέπει να προβλεφθεί ότι η εν λόγω προθεσμία υπολογίζεται από την παράδοση ή την αποστολή των εν λόγω προϊόντων·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Σιτηρών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 2529/87 τροποποιείται ως εξής:
1. Στο άρθρο 2 παράγραφος 1 προστίθεται το ακόλουθο κείμενο:
«Ωστόσο, όσον αφορά τους σπόρους των σιτηρών προς σπορά, η εισφορά συνυπευθυνότητας δεν εισπράττεται για την ποσότητα αυτών που αποτελεί αντικείμενο πιστοποιήσεως κατά την έννοια της οδηγίας 66/402/ΕΟΚ του Συμβουλίου (*).
(*) ΕΕ αριθ. 125 της 11. 7. 1966, σ. 2309/66.»
2. Στο άρθρο 2 παράγραφος 2 δεύτερο εδάφιο, προστίθεται η ακόλουθη περίπτωση:
«- Η εξαγωγή των πιστοποιημένων σπόρων και των βασικών σπόρων προς σπορά προς τρίτες χώρες ή προς την Πορτογαλία.»
3. Στο άρθρο 3, η παράγραφος 1 αντικαθίσταται από το ακόλουθο κείμενο:
«1. Τα σιτηρά που εισάγονται σε ένα από τα κράτη μέλη που αναφέρονται στο άρθρο 1 προερχόμενα από άλλα κράτη μέλη, με εξαιρέση την Πορτογαλία κατά τη διάρκεια του πρώτου σταδίου, θεωρούνται ότι τίθενται στην αγορά τη στιγμή της θέσεως στην κατανάλωση, εκτός εάν πρόκειται να πιστοποιημένους σπόρους και βασικούς σπόρους προς σπορά.»
4. Στο άρθρο 3 παράγραφος 2, η εισαγωγική φράση αντικαθίσταται από το ακόλουθο κείμενο:
«Κατά την αποστολή των σιτηρών, εκτός από τους πιστοποιημένους σπόρους και τους βασικούς σπόρους προς σπορά από ένα από τα κράτη μέλη που αναφέρονται στο άρθρο 1 προς άλλο κράτος μέλος, και κατά τη μεταγενέστερη επαναποστολή, το έγγραφο που δικαιολογεί τον κοινοτικό χαρακτήρα των σιτηρών φέρει μία από τις ακόλουθες ενδείξεις, που επικυρώνεται από τη σφραγίδα του τελωνείου που εξέδωσε το έγγραφο:»
5. Στο άρθρο 4 παράγραφος 1, το πρώτο εδάφιο αντικαθίσταται από το ακόλουθο κείμενο:
«Η εισφορά εισπράττεται από τους αγοραστές, από τις επιχειρήσεις μεταποιήσεως που αναφέρονται στο άρθρο 2 παράγραφος 2, ή, στην περίπτωση που αναφέρεται στο άρθρο 3 παράγραφος 1, από τους παραλήπτες. Ωστόσο, η εισφορά πληρώνεται, στις περιπτώσεις που αναφέρονται στο άρθρο 2 παράγραφος 2 δεύτερο εδάφιο δεύτερη και τρίτη περίπτωση, από τον παραγωγό, και στην περίπτωση που αναφέρεται στο άρθρο 2 παράγραφος 2 δεύτερο εδάφιο τέταρτη περίπτωση, από τον εξαγωγέα. »
6. Στο άρθρο 4 παράγραφος 1 προστίθεται το ακόλουθο εδάφιο:
«Η προθεσμία που προβλέπεται στο δεύτερο εδάφιο υπολογίζεται από την ημερομηνία παραδόσεως ή αποστολής σε όλες τις περιπτώσεις στις οποίες η πραγματική ημερομηνία θέσεως στην αγορά δεν μπορεί να καθοριστεί.»
7. Στο άρθρο 7, η παράγραφος 2 αντικαθίσταται από το ακόλουθο κείμενο:
«2. Τα αποθέματα που αναφέρονται στην παράγραφο 1, εκτός από τους πιστοποιημένους σπόρους και τους βασικούς σπόρους προς σπορά, θεωρούνται ότι τίθενται στην αγορά κατά την έννοια του άρθρου 2 παράγραφος 2. Οι κάτοχοί τους πρέπει να εξοφλήσουν την εισφορά συνυπευθυνότητας με τους όρους που προβλέπονται στο άρθρο 4.»
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Σεπτεμβρίου 1987, με εξαίρεση το άρθρο 1 σημείο 4.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 17 Νοεμβρίου 1987.

Labels: 17
6